O româncă a fost înjunghiată de soțul ei în parcarea unui supermarket din Italia. Martorii, șocați de incident: „Bărbatul nu se oprea”
O româncă de 39 de ani a fost înjunghiată de către soțul său, luni, în parcarea unui supermarket din Seriate, provincia italiană Bergamo. Bărbatul, și el tot român, a continuat să o lovească pe femeie cu cuțitul chiar și când clienți ai magazinului, îngroziți de ceea ce se întîmpla, au încercat să-l oprească aruncând cu pietre în el, iar un bătrân l-a lovit cu o umbrelă peste mână, reușind să-l facă să dea drumul cuțitului. Femeia a fost rănită foarte grav, fiind transportată la spitalul din Bergamo sub alertă medicală de „cod roșu” (gravitate maximă). Românul, care fusese deja denunțat pentru violență în familie, a fost arestat și încarcerat. Incidentul are loc la două zile după ce o altă româncă a fost împușcată mortal de soțul italian, care apoi s-a sinucis.